**ФӘН ҺӘМ ФӘННИ ЭШЧӘНЛЕК ТУРЫНДА**

ТАТАРСТАН РЕСПУБЛИКАСЫ ЗАКОНЫ

*(2006 елның 4 маендагы 35-ТРЗ номерлы, 2014 елның 12 июнендәге 53-ТРЗ номерлы, 2016 елның 6 июлендәге 53-ТРЗ номерлы, 2020 елның 19 ноябрендәге 74-ТРЗ номерлы, 2022 елның 18 июнендәге 31-ТРЗ номерлы, 2023 елның 6 апрелендәге 24-ТРЗ номерлы Татарстан Республикасы законнары редакциясендә)*

Бу Закон фән һәм фәнни эшчәнлек өлкәсендә икътисадый, социаль һәм башка мөнәсәбәтләрне җайга сала, фәнни һәм техник иҗат иреге гарантияләрен билгели.

**I БҮЛЕК. ГОМУМИ НИГЕЗЛӘМӘЛӘР**

1 статья. **Фән һәм фәнни эшчәнлекне хокукый җайга салу**

Фән һәм фәнни эшчәнлек Татарстан Республикасы Конституциясе, әлеге Закон, Татарстан Республикасының башка законнары, норматив-хокукый актлары белән, шулай ук федераль законнар һәм Россия Федерациясенең башка норматив-хокукый актлары белән хокукый җайга салына.

2 статья. **Әлеге Законда кулланылучы төп төшенчәләр** *(статья* *2020 елның 19 ноябрендәге 74-ТРЗ номерлы Татарстан Республикасы Законы редакциясендә)*

1. Әлеге Закон максатларында фән өлкәсендә Татарстан Республикасы дәүләт сәясәте дигәндә фәнни эшчәнлеккә карата дәүләт мөнәсәбәтен күрсәтә торган, Татарстан Республикасы дәүләт хакимияте органнарының фән һәм фәнни нәтиҗәләрне һәм продукцияне гамәлгә ашыру өлкәсендә эшчәнлегенең принципларын, юнәлешләрен һәм рәвешләрен билгели торган социаль-икътисадый сәясәтнең состав өлеше аңлашыла.

2. Әлеге Законда кулланылучы башка төшенчәләр «Фән һәм дәүләт фәнни-техник сәясәте турында» 1996 елның 23 августындагы 127-ФЗ номерлы Федераль закондагы мәгънәләрендә кулланыла.

**II БҮЛЕК. ФӘННИ ЭШЧӘНЛЕК СУБЪЕКТЛАРЫ**

3 статья. **Фәнни оешмалар** *(статьяның исеме* *2020 елның 19 ноябрендәге 74-ТРЗ номерлы Татарстан Республикасы Законы редакциясендә)*

1. Татарстан Республикасында законнарда каралган төрле милек рәвешләрендәге һәм төрле оештыру-хокукый рәвеш­ләрендәге фәнни оешмалар эшли ала.

Фәнни оешмалар законнар һәм үзләренең гамәлгә кую документлары нигезендә эш итәләр.

*2. Үз көчен югалтты. – 2014 елның 12 июнендәге 53-ТРЗ номерлы Татарстан Республикасы Законы.*

*3–4. Үз көчләрен югалтты. – 2006 елның 4 маендагы 35-ТРЗ номерлы Татарстан Республикасы Законы.*

*5–6. Үз көчләрен югалтты. – 2020 елның 19 ноябрендәге 74-ТРЗ номерлы Татарстан Республикасы Законы.*

7. Эшчәнлекләренең устав максатларының берсе фәнни эшчәнлек булган, эшчәнлекләрен Татарстан Республикасы территориясендә гамәлгә ашыручы югары белем бирү дәүләт мәгариф оешмалары һәм дәүләткә карамаган фәнни оешмалар дәүләт фәнни программалары һәм проектлары буенча фикер алышуларда, аларга экспертиза үткәрүдә, шулай ук конкурслар нигезендә Татарстан Республикасы бюджеты акчалары исәбеннән фәнни программалар, проектлар үтәүдә катнашырга хокуклы. *(7 пункт 2020 елның 19 ноябрендәге 74-ТРЗ номерлы Татарстан Республикасы Законы редакциясендә)*

4 статья. **Татарстан Республикасы дәүләт фәнни оешмаларын төзү һәм аларның эшчәнлегенә идарә итү тәртибе** *(статья* *2006 елның 4 маендагы 35-ТРЗ номерлы Татарстан Республикасы Законы редакциясендә)*

1. Фәнни оешма Россия Федерациясе законнарында каралган тәртиптә төзелә, үзгәртеп корыла һәм бетерелә.

Фәнни дәүләт оешмасы үзгәртеп корылганда фәнни һәм (яисә) фәнни-техник эшчәнлекнең технологик бердәмлеген саклап калу тәэмин ителергә тиеш. Күрсәтелгән фәнни оешма составыннан тәҗрибә, тәҗрибә-эксперименталь, тәҗрибә-укыту, тәҗрибә-фармацевтика производстволарының һәм дәвалау базаларының бүленеп чыгуы рөхсәт ителми.

2. Фәнни дәүләт оешмаларын гамәлгә куючы Татарстан Республикасы башкарма хакимияте органнары:

фәнни дәүләт оешмалары уставларын раслыйлар;

фәнни дәүләт оешмаларына бирелгән мөлкәттән нәтиҗәле файдалануны һәм аның иминлеген тикшереп торалар;

үз вәкаләтләре чикләрендә башка вазыйфаларны гамәлгә ашыралар.

Фәнни оешманың җитәкчесе законнар нигезендә һәм үз уставында каралган тәртиптә билгеләнеп куела (сайлана) һәм фәнни оешманың фәнни, фәнни-техник, оештыру-хуҗалык эшчәнлеге белән җитәкчелек итү, шулай ук фәнни оешманың үсеш программасын яисә планын гамәлгә ашыру өчен җаваплы була. *(бишенче абзац 2020 елның 19 ноябрендәге 74-ТРЗ номерлы Татарстан Республикасы Законы редакциясендә)*

3. *Үз көчен югалтты. – 2016 елның 6 июлендәге 53-ТРЗ номерлы Татарстан Республикасы Законы.*

5 – 6 статьялар. *Үз көчләрен югалтты.*– *2006 елның 4 маендагы 35-ТРЗ номерлы Татарстан Республикасы Законы*

7 статья. **Татарстан Республикасы Фәннәр академиясе** *(статья* *2006 елның 4 маендагы 35-ТРЗ номерлы Татарстан Республикасы Законы редакциясендә)*

1. Татарстан Республикасы Фәннәр академиясе – Татарстан Республикасының дәүләт фәнни оешмасы. *(1 пункт 2014 елның 12 июнендәге 53-ТРЗ номерлы Татарстан Республикасы Законы редакциясендә)*

2. Татарстан Республикасы Фәннәр академиясе федераль законнар, Татарстан Республикасы законнары һәм үз уставы нигезендә эш итә торган дәүләт фәнни бюджет учреждениесе булып тора. Татарстан Республикасы Фәннәр академиясе табигать фәннәренең, техник, иҗтимагый-гуманитар фәннәрнең мөһим мәсьәләләре буенча фундаменталь һәм гамәли тикшеренүләр үткәрә, фәнни оешмалар һәм югары белем бирү мәгариф оешмалары башкара һәм Татарстан Республикасы бюджеты акчалары исәбеннән финанслана торган фәнни тикшеренүләрне координацияләүдә катнаша, Россия Федерациясенең академик оешмалары белән координацияләүне гамәлгә ашыра. *(2 пункт 2014 елның 12 июнендәге 53-ТРЗ номерлы, 2020 елның 19 ноябрендәге 74-ТРЗ номерлы Татарстан Республикасы законнары редакциясендә)*

3. Татарстан Республикасы Фәннәр академиясен финанслау Татарстан Республикасы бюджеты акчалары исәбеннән һәм законнар белән тыелмаган башка чыганаклардан гамәлгә ашырыла.

4. Татарстан Республикасы Фәннәр академиясенең структурасы, аның органнарының вәкаләтләре, идарә итү, эшчәнлекне юнәлтү мәсьәләләре, аның әгъзаларын сайлау тәртибе, аларның хокуклары һәм бурычлары Татарстан Республикасы Фәннәр академиясе уставы белән билгеләнә. Татарстан Республикасы Фәннәр академиясе уставы Татарстан Республикасы Министрлар Кабинеты тарафыннан раслана. *(4 пункт 2020 елның 19 ноябрендәге 74-ТРЗ номерлы Татарстан Республикасы Законы редакциясендә)*

5. Татарстан Республикасы Фәннәр академиясе үткәрелгән фәнни тикшеренүләр һәм алынган фәнни нәтиҗәләр турында Татарстан Республикасы Рәисенә, Татарстан Республикасы Дәүләт Советына һәм Татарстан Республикасы Министрлар Кабинетына ел саен хисап бирә.

*(5 пункт 2023 елның 6 апрелендәге 24-ТРЗ номерлы Татарстан Республикасы Законы редакцияендә)*

8 статья. **Фәнни хезмәткәр, фәнни оешма белгече һәм фәнни хезмәт күрсәтү өлкәсе хезмәт­кәре**

1. Кирәкле квалификациягә ия булган, фәнни һәм (яисә) фәнни-техник эшчәнлек белән һөнәри шөгыльләнүче граждан фәнни хезмәткәр (тикшеренүче) була. *(1 пункт 2020 елның 19 ноябрендәге 74-ТРЗ номерлы Татарстан Республикасы Законы редакциясендә)*

2. Фәнни хезмәткәрнең квалификациясе аттестацияләү нәтиҗәләре белән билгеләнә һәм түбәндәгеләрдә чагыла:

аның Татарстан Республикасы Фәннәр академиясенә, Россия Фәннәр академиясенә һәм тармаклар буенча дәүләтнең башка академияләренә хакыйкый әгъза (академик) һәм әгъза-мөхбир булып сайлануында;

аңа гыйльми дәрәҗә яисә гыйльми исем бирелүдә;

аның "Фәнни хезмәткәрләр" категориясенә кертелгән хезмәт урынын биләвендә;

аңа Татарстан Республикасы һәм Россия Федерациясе гамәлгә куйган мактаулы исемнәр, фән һәм техника өлкәсендәге казанышлары өчен дәүләт бүләкләре һәм премияләре, шулай укчит илләрнең фәнни оешмалары бирүче бүләкләр һәм премияләр бирелүдә.

3. Урта һөнәри яисә югары белеме булган һәм фәнни нәтиҗә алуда яисә аны гамәлгә ашыруда ярдәм итүче физик зат фәнни оешма белгече (инженер-техник хезмәткәре) була. *(3 пункт 2014 елның 12 июнендәге 53-ТРЗ номерлы Татарстан Республикасы Законы редакциясендә)*

4. Фәнни оешмада фәнни эшчәнлек өчен тиешле шартлар тудыруны тәэмин итүче физик зат фәнни хезмәт күрсәтү өлкәсе хезмәткәре була.

9 статья. **Дәүләт фәнни** **аттестация системасы** *(статьяның исеме 2014 елның 12 июнендәге 53-ТРЗ номерлы Татарстан Республикасы Законы редакциясендә)*

Татарстан Республикасы территориясендә фәнни хезмәткәрләр һәм фәнни эшчәнлек белән шөгыльләнүче башка затлар фәнни квалификациясенең дәүләт фәнни аттестация системасы белән тәэмин ителә торган һәм Россия Федерациясе белән бердәй хокукый нигезләре гамәлдә була. *(2014 елның 12 июнендәге 53-ТРЗ номерлы Татарстан Республикасы Законы редакциясендә)*

10 статья. **Фәнни хезмәткәрләрнең хокуклары һәм бурычлары**

1. Фәнни хезмәткәр түбәндәгеләргә хокуклы: билгеләнгән тәртиптә фәнни нәтиҗәләр авторы итеп танылырга;

авторы үзе булган фәнни продукцияне тормышка ашырудан законнар нигезендә табыш алырга;

фәнни эшчәнлеге объектив бәяләнүгә һәм үзенең иҗат өлешенә туры килерлек түләүләр, бүләкләр һәм өстенлекле ташламалар алырга;

фәнни эшчәнлек башкаруны законнар нигезендә башка төр эшчәнлек белән бергә алып барырга;

фәнни эшчәнлектә нигезле тәвәккәллеккә;

табигать, кеше һәм җәмгыять өчен хәвефле булган тикшеренүләрдә катнашудан баш тартырга;

үзенең эш урыны булган фәнни оешмаларның фәнни тикшеренүләре тематикасы буенча фикер алышуда катнашырга;

үзенең тикшеренүләрен Татарстан Республикасының бюджеты, фондлар һәм башка чыганаклар исәбеннән финанслау конкурсында (шул исәптән грантлар конкурсында) катнашырга; *(тугызынчы абзац 2006 елның 4 маендагы 35-ТРЗ номерлы Татарстан Республикасы Законы редакциясендә)*

үзе сайлап алган фәнни проблеманы хәл итү ысулларын сайларга;

дәүләт, хезмәт яисә коммерция серен тәшкил итмәгән, фәнни нәтиҗәләр турындагы мәгълүматларны алырга;

фәнни дискуссияләрдә, конференцияләрдә, симпозиум­нарда һәм башка коллектив фикер алышуларда катнашырга;

фәнни хезмәткәрләрнең иҗтимагый берләшмәләренә ке­рергә;

халыкара фәнни һәм фәнни-техник хезмәттәшлекнең бар­лык рәвешләрендә (стажировкалар, командировкалар, чит ил­ләрдә хезмәтләрне бастыру, башка рәвешләр) катнашырга.

әгәр дәүләт, хезмәт яисә коммерция серенә карамый торган белешмәләре булмаса, ачык матбугатта фәнни һәм (яисә) фәнни-техник нәтиҗәләрне бастырып чыгарырга; *(унбишенче абзац 2006 елның 4 маендагы 35-ТРЗ номерлы Татарстан Республикасы Законы белән кертелде)*

өстәмә һөнәри белем алырга. *(уналтынчы абзац 2006 елның 4 маендагы 35-ТРЗ номерлы Татарстан Республикасы Законы белән кертелде, 2014 елның 12 июнендәге 53-ТРЗ номерлы Татарстан Республикасы Законы редакциясендә)*

2. Фәнни хезмәткәр түбәндәгеләрне башкарырга тиеш: кеше хокукларын һәм иреген бозмыйча, аның гомеренә һәм сәламәтлегенә, шулай ук әйләнә-тирә табигатьмохитенә зыян китермичә фәнни эшчәнлек белән шөгыльләнергә;

үзенә тапшырган фәнни программаларга һәм проектларга, фәнни тикшеренү нәтиҗәләренә һәм эксперименталь эшлән­мәләргә объектив экспертиза ясарга.

11 статья. **Дәүләт фәнни оешмаларының фәнни хез­мәткәрләренә хезмәт өчен түләү һәм өстен­лекле ташламалары**

1. Татарстан Республикасы дәүләт фәнни оешмаларының фәнни хезмәткәрләренә хезмәт өчен түләү гамәлдәге законнар белән билгеләнә.

2. Татарстан Республикасы дәүләт фәнни оешмаларының фәнни хезмәткәрләренә түбәндәгеләр өчен айлык өстәмә түләүләр билгеләнә:

Татарстан Республикасы Фәннәр академиясенең хакыйкый әгъзасы исеме өчен;

Татарстан Республикасы Фәннәр академиясенең әгъза-мөхбир исеме өчен;

фәннәр докторы гыйльми дәрәҗәсе өчен;

фәннәр кандидаты гыйльми дәрәҗәсе өчен;

"Татарстан Республикасының атказанган фән эшлеклесе", "Россия Федерациясенең атказанган фән эшлеклесе" исемнәре өчен. *(6 абзац 2006 елның 4 маендагы 35-ТРЗ номерлы Татарстан Республикасы Законы редакциясендә)*

Күрсәтелгән өстәмәләрне түләү тәртибе һәм аларның күләмнәре Татарстан Республикасы Министрлар кабинеты тарафыннан билгеләнә.

3. Татарстан Республикасы Фәннәр академиясе президи­умы әгъзаларына һәм президиум аппараты хезмәткәрләренә хезмәт өчен түләү шартлары Татарстан Республикасы Министрлар кабинеты тарафыннан билгеләнә.

*4–5. Үз көчләрен югалтты. – 2020 елның 19 ноябрендәге 74-ТРЗ номерлы Татарстан Республикасы Законы.*

Фәнни хезмәткәрнең чит илләрдә булган дәвере өчен пенсия исәпләгәндә хезмәт хакы күләме гамәлдәге законнар нигезендә билгеләнә.

6. Фәнни хезмәткәрләргә Россия Федерациясе норматив хокукый актларында һәм Татарстан Республикасы норматив хокукый актларында каралган социаль ярдәм чаралары күрсәтелә. *(6 пункт 2020 елның 19 ноябрендәге 74-ТРЗ номерлы Татарстан Республикасы Законы редакциясендә)*

**III БҮЛЕК. ФӘН ӨЛКӘСЕНДӘ ТАТАРСТАН РЕСПУБЛИКАСЫНЫҢ ДӘҮЛӘТ СӘЯСӘТЕ**

12 статья. **Фән өлкәсендә Татарстан Республикасы дәүләт сәясәтенең төп принциплары** *(статьяның исеме 2020 елның 19 ноябрендәге 74-ТРЗ номерлы Татарстан Республикасы Законы редакциясендә)*

1. *Үз көчен югалтты*. – *2006 елның 4 маендагы 35-ТРЗ номерлы Татарстан Республикасы Законы*

2. Фән өлкәсендә Татарстан Республикасы дәүләт сәясәте түбәндәге принциплар буенча тормышка ашырыла:

а) фәнне дәүләтнең җитештерү көчләренең үсеш дәрәҗәсен билгели торган социаль әһәмиятле тармак дип тану;

б) фән, технологияләр һәм техника үсешенең өстенлекле юнәлешләрен сайлаганда һәм конкурс нигезендә тормышка ашырыла торган фәнни, фәнни-техник программаларга һәм проектларга экспертиза ясаганда һәркем өчен ачык булу һәм җәмәгать фикер алышуларының төрле рәвешләреннән файдалану;

в) фундаменталь фәнни тикшеренүләрне өстенлекле үстерүнең гарантияләнүе;

г) югары белем бирү мәгариф оешмалары хезмәткәрләренең һәм белем алучыларының фәнни тикшеренүләрдә һәм эксперименталь уйлап табуларда катнашуының төрле рәвешләре нигезендә югары белем бирү мәгариф оешмаларында лабораторияләр, фәнни оешмалар базасында кафедралар төзү юлы белән фән һәм мәгариф интеграциясе;

д) фән һәм техника өлкәсендә конкуренциягә һәм эшкуарлык эшчәнлегенә ярдәм итү;

е) фән, технологияләр һәм техника үсешенең өстенлекле юнәлешләрендә ресурсларны концентрацияләү;

ж) фәнни, фәнни-техник, инновацион эшчәнлекне икътисадый һәм башка ташламалар системасы аша кызыксындыру;

з) фәнни, фәнни-техник, инновацион эшчәнлекне дәүләт фәнни үзәкләре системасын һәм башка структураларны төзү юлы белән үстерү;

и) Татарстан Республикасының халыкара фәнни һәм фәнни-техник хезмәттәшлеген үстерү. *(2 пункт 2020 елның 19 ноябрендәге 74-ТРЗ номерлы Татарстан Республикасы Законы редакциясендә)*

13 статья. **Фән өлкәсендә дәүләт сәясәтен тормышка ашыру**

1. Татарстан Республикасы Министрлар Кабинеты фәнни, фәнни-техник һәм инновацион дәүләт программаларын һәм проектларын эшләүне тәэмин итә. *(1 пункт 2006 елның 4 маендагы 35-ТРЗ номерлы Татарстан Республикасы Законы редакциясендә)*

2. Татарстан Республикасы Министрлар Кабинеты фәнни оешмалар системасын булдыруны, фәнни эшчәнлекне тармакара координацияләүне, фән һәм җитештерү интеграциясе рәвешләрен үстерүне, фән һәм техника казанышларын гамәлгә ашыруны тәэмин итә. *(2 пункт 2006 елның 4 маендагы 35-ТРЗ номерлы Татарстан Республикасы Законы редакциясендә)*

3. Татарстан Республикасы Министрлар кабинеты Татарстан Республикасы Фәннәр академиясенең актив ярдәме белән фән һәм техника үсеше чараларын эшли һәм аларны тормышка ашыра, билгеләнгән тәртиптә инвестиция һәм структура сәясәте өлкә­сендә, социаль-икътисадый фәнни программалар эшләү, принципиаль яңа техника һәм технологияне гамәлгә кертү өлкәсендә фәнни эшчәнлек субъектлары арасындагы бәйләнешне тәэмин итә. *(3 пункт 2006 елның 4 маендагы 35-ТРЗ номерлы Татарстан Республикасы Законы редакциясендә)*

4. Татарстан Республикасының башкарма хакимият органнары фәнни оешмаларга фәнни программаларны һәм проектларны гамәлгә ашыруда, фәнни һәм мәгариф оешмалары өчен кадрлар әзерләүдә ярдәм итә. *(4 пункт 2006 елның 4 маендагы 35-ТРЗ номерлы, 2014 елның 12 июнендәге 53-ТРЗ номерлы Татарстан Республикасы законнары редакциясендә)*

5. Татарстан Республикасы Министрлар Кабинеты Татарстан Республикасы бюджеты акчалары исәбеннән финанслана торган фәнни һәм фәнни-техник программаларга һәм проектларга экспертизалар үткәрүне оештыра.

Экспертиза фәнни һәм (яисә) фәнни-техник эшчәнлекне финанслый торган оешмалар катнашында бәйсез экспертиза үткәрүче оешмалар, башка оешмалар, шулай ук экспертлар тарафыннан түбәндәге очракларда гамәлгә ашырыла:

фәнни һәм фәнни-техник программалар һәм проектлар төзегәндә;

фәнни һәм фәнни-техник программаларда һәм проектларда катнашуга конкурслар үткәргәндә, дәүләт икътисадында аларның үтәлешен һәм алынган фәнни һәм (яисә) фәнни-техник нәтиҗәләрнең кулланылышын тикшереп торганда. *(5 пункт 2006 елның 4 маендагы 35-ТРЗ номерлы Татарстан Республикасы Законы редакциясендә)*

14 статья. **Фәнне һәм фәнни эшчәнлекне финанслау**

1. Фәнни, фәнни-техник һәм инновацион эшчәнлекне финанс белән тәэмин итү аның максатчан юнәлешенә һәм финанслау чыганакларының күплегенә нигезләнә һәм Россия Федерациясе законнарына һәм Татарстан Республикасы законнарына каршы килми торган ысуллар белән Татарстан Республикасы, муниципаль берәмлекләр, шулай ук физик затлар һәм (яисә) юридик затлар тарафыннан гамәлгә ашырылырга мөмкин. *(1 пункт 2020 елның 19 ноябрендәге 74-ТРЗ номерлы Татарстан Республикасы Законы редакциясендә)*

11. Татарстан Республикасы дәүләт хакимияте органнары федераль дәүләт фәнни оешмаларда, югары белем бирү федераль дәүләт мәгариф оешмаларында фәнни тикшеренүләр һәм (яисә) эксперименталь эшләнмәләр үткәрүне, федераль дәүләт фәнни оешмаларны үстерү программаларын яисә планнарын гамәлгә ашыруны финанс белән тәэмин итәргә, шулай ук әлеге фәнни оешмаларның инфраструктурасын булдыруда катнашырга хокуклы. *(11 пункт 2022 елның 18 июнендәге 31-ТРЗ номерлы Татарстан Республикасы Законы редакциясендә)*

2. Фән һәм фәнни эшчәнлекне Татарстан Республикасы бюджеты акчаларыннан финанслау күләме, Татарстан Республикасын икътисадый һәм социаль үстерүнең озак вакытлы программаларын гамәлгә ашыру чыгымнарын исәпкә алып, чираттагы финанс елына Татарстан Республикасы бюджеты турындагы закон белән билгеләнә. *(2 пункт 2006 елның 4 маендагы 35-ТРЗ номерлы Татарстан Республикасы Законы редакциясендә)*

3. Татарстан Республикасы бюджеты акчалары исәбеннән фундаменталь фәнни тикшеренүләр, шулай ук Татарстан Республикасының фәнни, фәнни-техник һәм инновацион программалары һәм проектлары, шул исәптән Татарстан Республикасының фәнни дәүләт оешмаларын булдыру һәм аларның эшчәнлеге беренче чиратта финанслана.

Фәнни-тикшеренү, тәҗрибә-конструкторлык эшләрен башкаруга дәүләт заказы Россия Федерациясе законнары нигезендә урнаштырыла. *(3 пункт 2006 елның 4 маендагы 35-ТРЗ номерлы, 2020 елның 19 ноябрендәге 74-ТРЗ номерлы Татарстан Республикасы законнары редакциясендә)*

4. Татарстан Республикасы дәүләт хакимияте органнары Татарстан Республикасы бюджетыннан яисә бюджеттан тыш фондлардан фәнни һәм (яисә) фәнни-техник эшчәнлеккә бүлеп бирелгән акчаларның тотылуын тикшереп тора, аның нәтиҗәләреннән файдалану рәвешләрен һәм алымнарын билгели. *(4 пункт 2006 елның 4 маендагы 35-ТРЗ номерлы Татарстан Республикасы Законы редакциясендә)*

5. Фәнни эшчәнлек үзебезнең һәм чит илләрнең юридик һәм физик затлары, шулай ук чит дәүләтләр һәм халыкара оешмалар тарафыннан бүлеп бирелүче кире кайтарылмый торган акчалары һәм башка средстволар белән грантлар рәвешендә финансланырга мөмкин.

Грантлар фәнни оешмаларга, уку йортларына, вакытлы иҗат коллективларына һәм аерым фәнни хезмәткәрләргә бирелә.

Грантлар рәвешендә средство алучылар алардан билге­ләнгән тәртиптә һәм грантларда күрсәтелгән шартлар нигезендә файдаланалар.

6. *Үз көчен югалтты*. – *2006 елның 4 маендагы 35-ТРЗ номерлы Татарстан Республикасы Законы*

7. Татарстан Республикасының башкарма хакимият органнары, гражданнар һәм юридик затлар, шул исәптән чит илнекеләр дә ихтыярый нигездә фәнне һәм фәнни хезмәткәрләрне финанслау һәм аларга ярдәм итү өчен фондлар төзи алалар. *(7 пункт 2006 елның 4 маендагы 35-ТРЗ номерлы Татарстан Республикасы Законы редакциясендә)*

15 статья. **Татарстан Республикасында фәнне һәм фәнни эшчәнлекне икътисадый кызык­сындыру**

Фәнни оешмаларга салымнар һәм бюджетларга, бюджеттан тыш фондларга мәҗбүри түләүләр буенча өстенлекле таш­ламалар законнар белән билгеләнә.

16 статья. **Фәннең матди-техник базасына дәүләт ярдәме**

Татарстан Республикасының дәүләт хакимияте органнары Татарстан Республикасының дәүләт фәнни оешмаларына, аларның матди-техник базаларын үстерү һәм ныгыту уникаль фәнни җиһазлар сатып алу, аларга сервис хезмәте күрсәтү өчен шартлар тудыруда, шулай ук күмәк файдалану үзәкләре оештыруда ярдәм итәләр. *(2006 елның 4 маендагы 35-ТРЗ номерлы Татарстан Республикасы Законы редакциясендә)*

17 статья. **Фәнни эшчәнлекне мәгълүмати тәэмин итү**

1. Фәнни оешмалар һәм фәнни хезмәткәрләр мәгълүматлар алмашырга хокуклы, моңа дәүләт, хезмәт һәм коммерция серләренә караган белешмәләр булган мәгълүмат керми.

2*.* Татарстан Республикасы Министрлар кабинеты фән өлкәсендә фәнни мәгълүмат җыюны, дәүләт теркәвен, аналитик эшкәртүне, саклауны һәм кулланучыларга җиткерүне гамәлгә ашыручы республика мәгълүмат фондлары һәм системалары төзүне тәэмин итә, китапханә эшенә һәм фәнни продукцияне бастыруга, чит илләрдә нәшер ителгән фәнни журналларны, китапларны һәм басма продукцияне сатып алырга ярдәм итә, фәнни хезмәткәрләргә һәм оешмаларга дәүләтара һәм халыкара мәгълүмат фондларына һәм челтәрләренә үтеп керүне гарантияли.

3. Үзендә фәнни мәгълүмат белешмәләренең банклары һәм базалары булган дәүләт фәнни оешмасы бетерелгән очракта, Татарстан Республикасы Министрлар кабинеты билгеләнгән тәртиптә аларның сакланышын һәм тиешле хокук дәвамчысына тапшырылуын тәэмин итә.

Татарстан Республикасы

Президенты М. Шәймиев

Казан шәһәре,

1998 елның 18 июне

№ 1661